
Korken Beitelag v/Asbjørn Ørnes

8264  ENGAN 

Fellingstillatelse på jerv i deler av Sørfold kommune 

Vi viser til Deres søknad datert 15.08.02 om fellingstillatelse på jerv i Korken beiteområde, samt til telefonisk kontakt med Asbjørn Ørnes den 19.08.02 og i dag.

Vedtak

Fylkesmannen i Nordland gir med dette Korken Beitelag fellingstillatelse på én jerv i Korken i Sørfold kommune. Tillatelsen gjelder fra og med 20. august
til og med 3. september 2002. 

Søknaden

Beitelaget viser i sin telefaks til registrerte tap av sau til jerv i området Ørnes-Ørnesfjellet, og at mange lam er forsvunnet den siste tida.
Grunnlaget for avgjørelsen

Fellingstillatelsen er gitt i medhold av ”Lov om viltet av 29.05.81” og ”Forskrift om forvaltning av bjørn, jerv, ulv og gaupe av 30.06.00”, jf Direktoratet for naturforvaltnings (DN) brev av 31.05.02 der Fylkesmannen i Nordland er gitt myndigheten å forvalte betinget fellingstillatelse på 2 jerv innen en gitt tidsramme og under gitte vilkår. 

Fellingstillatelse gis for å felle bestemte individ knyttet til bestemte situasjoner, og derigjennom hindre videre tap. Ved avgjørelsen skal det bl a tas hensyn til skadenes omfang og utvikling. Før skadefellingstillatelse gis skal det vurderes om det i stedet skal gjennomføres forebyggende tiltak. Det skal også tas hensyn til størrelse og sammensetning av vedkommende rovviltbestand, jf forvaltningsforskriftens §§ 1,2 og 3.  

Forhold som er vurdert ved avgjørelsen

Bestandssituasjonen for jerv 

I følge Norsk institutt for naturforskning (NINA) er det registrert 11 sikre/sannsynlige ynglinger av jerv i Nordland i år. Det er registrert en avgang på 6 jerv i Nordland så langt i år, hvorav én i Sørfold. Denne jerven ble påskutt under skadefellingstillatelse i tilknytning til Siso-området i vinter, og vurdert som dødelig såret. 

I følge sentrale retningslinjer skal bestanden av jerv forvaltes bl a slik at det blir sikret en sammenhengende utbredelse på Nordkalotten. Av de registrerte ynglingene er 3 registrert i nordfylket (5 i fjor), hvor bl a Sørfold inngår. Bestandsmålet er således oppfylt iht Fylkesmannens utkast til forvaltningsplan. I utkastet til forvaltningsplan er det et mål at det ikke skal være registrert færre enn 3 ynglinger av jerv i nordregionen i det av de fire siste årene med flest registrerte ynglinger (trender i bestandsutviklingen skal også vektlegges).  

Fylkesmannen vurderer det slik at felling av én jerv i Korken ikke vil komme i konflikt med de nevnte målsetningene for bestanden.

Områdets betydning som beitemark

I følge tall fra fjoråret har Korken beitelag 11 brukere med til sammen 320 sauer  og 578 lam som ble sluppet på utmarksbeite. 

Fylkesmannen i Nordland anser dette som et viktig beiteområde for sau og rein.

Skadenes omfang og utvikling

Fylkesmannen fikk melding om at to lam var dokumentert tatt av jerv i området Ørnes-Ørnesfjellet den 15.08.02. Samme dag ble det gitt tilsagn om midler til ekstraordinært tilsyn av sau. Tilsagnet ble gitt for å forebygge ytterligere tap av sau til jerv i perioden 15.08.02-22.08.02. Tross tilsynsaktivitet i beiteområdet mottok vi melding om nye tap av lam til jerv den 19.08.02. Fire kadaver ble da undersøkt av rovviltkontakten, hvorav tre er dokumentert tatt av jerv, og ett lam har usikker jerv som dødsårsak. Det holdes god oversikt over situasjonen for sauene i området, og det opplyses i den forbindelse at det mangler mye lam og at tapene har skjedd nylig. Fylkesmannen vurderer det slik at området er et kronisk tapsområde til jerv, hvor det bl a de to siste beitesesongen har vært betydelige tap av sau til jerv. 

I fjor ble til sammen 7 sauer og 78 lam erstattet som tatt av rovvilt i Korken. Også tidligere år har det vært registrert store tap av sau til rovvilt i området. 

Ut fra dette anser Fylkesmannen at det er fare for store tap. 

Forebyggende tiltak

Fylkesmannen har vurdert forebyggende tiltak i området. Det har som nevnt vært gjennomført ekstraordinært tilsyn den siste tida. Akutt tidlig nedsanking som alternativt forebyggende tiltak har vært vurdert, men av praktiske årsaker kan vi ikke se at dette lar seg gjennomføre innen kort tid. 

Særskilt tiltaksområde

I forvaltningsplanen legger vi opp til at det skal arbeides spesielt intensivt med å få ned tapene av rein og sau i områder som har store gjentatte tap til rovvilt over flere år. Ved å velge ut noen slike særskilte tiltaksområder vil vi prøve å redusere tapene langsiktig i de mest tapsutsatte områdene. I disse områdene brukes det flere virkemidler; både forebyggende tiltak og tiltak rettet mot rovdyrbestandene. I samråd med Kontaktutvalget for rovviltsaker i Nordland (KRN) har vi valgt ut Sørfold som et slikt tiltaksområde. I 2001 ble det bl a gitt tilsagn om midler til inngjerding av beredskapsareal på Ørnes. Av praktiske årsaker kunne dessverre ikke dette tiltaket gjennomføres da. 

Konklusjon

På bakgrunn av en vurdering av jervbestanden i fylket, områdets betydning som beitemark, skadeomfanget, potensialet for fremtidige skader på sau og rein, historikken i området, samt den totale satsingen på flere tiltak for å få ned tapene i området, finner Fylkesmannen det riktig å gi fellingstillatelse på én jerv.

Fellingstillatelsen gis på følgende vilkår:

1. Fellingstillatelsen gjelder fra og med tirsdag 20. august til og med tirsdag 3. september 2002.

2. Tillatelsen gjelder ikke tispe med unge(r). Felling kan derfor ikke iverksettes dersom flere dyr blir observert sammen.

3. Tillatt fellingsområde er de deler av Sørfold kommune som er øst for gamle E6 fra krysset til Bonåsjøen og i nord til Furnesodden, i nord fra ei rett linje fra Furnesodden til Eivasstinden og til Horndalsfjellet, vest fra Horndalsfjellet i ei rett linje til Litjfjellet og fra Litjfjellet til Middagsfjellets tunnelåpning på nordsida, øst for Kobbvatnets vestside, og nord for Kobbelva, E6 og riksvei mellom Elvkroken og veikryss til Bonåsjøen. Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de evt videre vil utvikle seg.  

4. Fellingslaget er oppnevnt av Fylkesmannen i samråd med søker. Alle som deltar i fellingslaget plikter å gjøre seg kjent med dette brevets innhold og DNs brev av 31.05.02 om betingede fellingstillatelser. Fellingslaget består av:

Tor Arntzen (fellingsleder) 
Johnny Bergfall

Sverre Simonsen

Gisle Hansen 

Sigmund Karlsen

Frank Sørgård

Tor A. Storåker


Geir Pedersen

Almar Alfheim




Fellingsleder er ansvarlig for å gjøre disse brevene kjent for fellingslaget, samt å kontrollere at jegerne har oppfylt kravene om avlagt storviltprøve senest i 2001 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellingstillatelsen. Det bør være et begrenset antall jegere som deltar av gangen, slik an man får et hensiktsmessig fellingsforsøk. 

5. Fellingslaget kan disponere inntil kr 10 000,- til dekning av utgifter i forbindelse med fellingsforsøket. Kortfattet rapport (fellingsinnsats, aktivitet av jerv og erfaringer med fellingsforsøket) og regnskap sendes samlet til Fylkesmannen i Nordland v/miljøvernavdelingen innen 16. september 2002.

6. Oppnevnte jegere plikter å utøve jakten på en human og sikkerhetsmessig forsvarlig måte, jf Viltlovens § 19. Den/de som sårer jerv under forsøk på felling i henhold til tillatelsen, plikter å forvisse seg om at påskutt dyr er truffet og gjøre det en kan for å få avlivet jerven. Fellingsleder eller den som evt skadeskyter jerv skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.  

7. Ved felling av jerv skal det benyttes våpen og ammunisjon godkjent for storviltjakt, jf Forskrift av 22.03.02 om utøvelse av jakt og fangst. Haglegevær er også tillatt ved jakt på jerv.

8. Eventuell felling skal omgående meldes til Fylkesmannen og Sørfold kommune. Meldingen skal inneholde opplysninger om tid og sted for fellingen. Fellingsstedet skal kunne påvises. Hos Fylkesmannen kan det på dagtid gis beskjed på 
telefon 75 53 15 64 og etter arbeidstid på telefon 948 11 746.

9. Jerv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm.

10. Dersom det er ønskelig å bruke løs hund i forbindelse med fellingsforsøket, har DN gitt dispensasjon etter viltlovens § 52, siste ledd. Dersom det anses nødvendig å bruke dispensasjonen, må nødvendige tillatelser etter bufeloven og reindriftsloven i så fall innhentes av fellingsleder.

11. Alt forsøk på felling stanses ved tillatelsens utløp, eller hvis Fylkesmannen av andre årsaker finner å måtte stoppe fellingsforsøket.

Saksopplysninger

Dette vedtaket blir ikke kunngjort utover utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Molovn 10, 8002 Bodø. 

Med hilsen

Roar Høgsæt (e.f.)

fylkesmiljøvernsjef








Tore Vatne










seksjonsleder

Vedlegg:

Klageskjema

DNs brev av 31.05.02 om betingete fellingstillatelser på jerv, bjørn og ulv i 2002/2003 

Kopi:

Direktoratet for naturforvaltning 

Sørfold kommune


Fylkesmannen i Troms

Fylkesmannen i Finnmark

Fylkesmannen i Nord-Trøndelag




Jervenemnda for Nord-Norge samt Nord-Trøndelag v/leder


Kontaktutvalget for rovviltsaker i Nordland (etter liste)

Norsk institutt for naturforskning 


Statskog, avd Salten




Lensmannen i Sørfold

	Statens hus
	Miljøvernavdelingen
	Elektronisk postadresse

	Postadresse: 8002 Bodø
	Postadresse: som Statens hus
	postmottak@fm-no.stat.no

	Kontoradresse: Moloveien 10
	Kontoradresse: som Statens hus
	

	Telefon: 75 53 15 00
	Telefon: 75 53 15 80
	

	Telefaks: 75 52 09 77
	Telefaks: 75 53 16 80

